google/wiki40b huggingface dataset:
פטה (ממרח)

פָּטֶה (מצרפתית: Pâté, תערובת בשר קצוץ ושומן) הוא ממרח בשר (אם כי קיימות גם גרסאות צמחוניות), המוגש לרוב עם קלי או קרקר כמתאבן. פטה עשוי לרוב תערובת טחונה או קצוצה של סוגי בשר (למשל כבד) עם שומן. מתכונים שונים כוללים בנוסף ירקות, עשבי תיבול, תבלינים, יין ועוד.  
במטבח הצרפתי והבלגי פטה הנאפה בקלתית, פאי או ככיכר מכונה "pâté en croûte"; לעומתו, pâté en terrine או בקיצור טרין (terrine, מילולית - כלי חרס או תבשיל הנאפה בו) הוא כינוי לפטה הנאפה בכלי חרס, או בסוג אחר של תבנית אפייה.
הפטה המפורסם ביותר הוא פואה גרא, העשוי כבד אווז (או ברווז) מפוטם, קצוץ או שלם.
במטבח היהודי האשכנזי כבד קצוץ עשוי לרוב מכבד עוף.
במטבח ההולנדי, הגרמני והאוסטרי מכינים פטה בצורת נקניק הנקרא בהולנדית leverworst ובגרמנית Leberwurst. בארצות הברית מכונה מוצר זה liverwurst או Braunschweiger. לחלק ממאכלים אלו מרקם בשרי כך שלא ניתן למורחם והם נאכלים חתוכים או פרוסים. בארצות הברית משתמשים בהם כמילוי לכריך. מוצרים כאלו נעשו פופולריים במזרח אירופה והם מיוצאים אליה וכיום אף מיוצרים בה. באנגליה ישנה העדפה לסוגים אחרים, בעלי מרקם הניתן למריחה. 
בסקנדינביה leverpostej הוא גרסה של הטרין הצרפתי, שמכינים מכבד חזיר ואוכלים לרוב קר, על לחם. 
במטבח הרוסי והאוקראיני המאכל מכונה печеночный паштет משום שלרוב הוא עשוי מכבד, אם כי יש המשתמשים בסוגי בשר אחרים. בניגוד לאופן ההכנה במערב אירופה, הכבד מבושל בהרתחה, נמעך למשחה עם חמאה או שומן בעלי חיים ומתובל למשל בעשבי תיבול, בצל טרי או מטוגן ועוד. יש האופים אותו לאחר מכן אך לרוב נמנעים מכך. הפטה מוגש על לחם, עם עלה שמיר או עשב תיבול אחר מעל.  
פטה בתוספת ג'לטין או שבמהלך הכנתו מוקצפים חלק ממרכיביו מכונה לעיתים "מוס".  מאכלים כאלה הם למשל מוס סלמון ומוס טונה. 
פטה צמחוני עשוי להיות מבוסס למשל על פטריות, אגוזים או שעועית. פטה כזה לרוב אינו מצריך בישול אלא רק קיצוץ במעבד מזון.
נקודה קריטית

נקודה קריטית היא מונח בתרמודינמיקה.
בנקודה הקריטית, מצבי נוזל רווי ואד רווי זהים. כלומר, במהלך חימום נוזל הנתון בלחץ קריטי הגבול בין שני מצבי הצבירה, נוזל ואדים (גז) הולך ומטשטש כאשר מתקרבים לטמפרטורה הקריטית. צפיפות הנוזל הולכת וקטנה וצפיפות הגז הולכת וגדלה וכאשר הטמפרטורה מגיעה לערך מסוים שתי הצפיפויות משתוות ומקבלים מצב צבירה אחד הנקרא זורם.
הטמפרטורה, הלחץ והנפח בנקודה הקריטית נקראים הטמפרטורה הקריטית, הלחץ הקריטי והנפח הקריטי.
חומר המצוי בתנאים של לחץ וטמפרטורה הגבוהים מהתנאים הקריטיים נקרא  זורם סופר-קריטי.
הנקודה הקריטית מצוינת באות 'C' בדיאגרמת מצבי הצבירה.
I Do

רקע וכתיבה

השיר נכתב והופק על ידי קארדי בי, ג'ורדן ת'ורפ, ניאה צ'ארלס ושיין לינדסטרום. בשיר יש אזכור למעצב האופנה הבלגי ראף סימונס. מגזיני ואתרי מוזיקה כגון רולינג סטון, USA Today, וושינגטון פוסט, סקרו את השיר.
אנדרו האמפ מאנטרטיינמנט ויקלי, סקר את השיר בחיוב רב.

הצלחה

למרות שלא יצא כסינגל, קיבל השיר את מעמד הזהב בארצות הברית, על ידי איגוד תעשיית ההקלטות האמריקאי, עקב מכירות של למעלה מ-500 אלף עותקים במדינה. ביוטיוב זכה השיר להצלחה רבה גם כן, כאשר צבר למעלה מ-49 מיליון צפיות בסך הכל.
הלדר קמארה

הלדר קמארה (בפורטוגזית: Dom Hélder Pessoa Câmara)‏ (7 בפברואר 1909 - 27 באוגוסט 1999) היה הארכיבישוף הקתולי של הערים אולינדה ורסיפה בצפון מזרח ברזיל. הוא נחשב לאחת הדמויות הקתוליות הגדולות של המאה העשרים.
דום הלדר קמארה (נולד כהלדר פסואה לנטנה), יליד פורטלזה, בירת מדינת סיארה בצפון מזרח ברזיל, שעד לאמצע המאה העשרים, נשלטה הכלכלה, החברה והפוליטיקה בעיקר על ידי ברוני בקר ובעלי המטעים. הוא היה הילד האחד עשר מתוך 13 הילדים של ז'ואאו אדוארדו טורס קמארה, שהיה רואה חשבון. אמו הייתה מורה בבית ספר יסודי קתולי אדוק. חמישה מאחיו מתו בילדותם במהלך מגפת שפעת. בנעוריו הוא סבל משחפת שממנה הוא לא התאושש באופן מלא.
קמארה נחשב לאחד ממבשריה של תאולוגית השחרור של אמריקה הלטינית. למרות שהתאולוגיה שלו הייתה פשוטה מכדי לזהותה עם תאולוגיות שחרור של הוגים מאוחרים יותר (כמו גוסטאבו רמיירז, למשל), הוא השפיע על התנועה בזכות מחויבותו הבלתי מתפשרת לעניים. הוא פרש ממשרתו כארכיבישוף ב-1985 והספיק לראות את ביטולן של רבות מהרפורמות שלו על ידי ממשיכיו השמרנים.
קמארה התפרסם בזכות האמירה "כשאני נותן לעניים אוכל, הם קוראים לי קדוש. כשאני שואל למה לעניים אין אוכל, הם קוראים לי קומוניסט".
החיבור הקצר של קמארה "ספירלה של אלימות" (1971) (Spiral of Violence באנגלית), נכתב בזמן מלחמת וייטנאם. חיבור זה ייחודי לא רק בזכות האופן שבו הוא מקשר חוסר צדק מובנה (אלימות ברמה 1) עם מרד מחריף (אלימות ברמה 2) ותגובה מדכאת (אלימות ברמה 3), אלא גם בזכות הדרך שבה קורא קמארה לנוער של העולם לנקוט בצעדים שישברו את הספירלה אליה מכורים, על פי רוב, המבוגרים.
בשנת 1973 היה קמארה מועמד לפרס נובל לשלום.
ננאד פראליה

קריירה

את קריירת הכדורגל החל פראליה בקבוצת הנוער של היידוק ספליט, כשסיים גיל נוער עבר לשחק בשורות  RNK ספליט מהליגה השלישית.
בתחילת עונת 1994\1995 חזר לשחק בקבוצת נעוריו, היידוק ספליט, שעימה זכה באליפות, דאבל, והגיע עד לרבע גמר ליגת האלופות. 
בסוף עונת 1996/1995 נרכש על ידי קבוצת אספניול שם כמעט ולא זכה לשחק. לאחר ששוחרר מאספניול ללא תמורה חזר פראליה להיידוק ספליט. לאחר חצי עונה עזב, והיה על סף חתימה בהפועל חיפה, אך לבסוף החליט לחתום ברג'ינה האיטלקית, שבהרכבה פתח רק שמונה פעמים וכמחליף שיחק במספר משחקים נוספים.
בעונת 2001/2000 הגיע לישראל וחתם במכבי חיפה. פראליה היה ממצטייני העונה שבה זכתה מכבי חיפה באליפות השישית שלה.
בתחילת עונתו השנייה במכבי חיפה הצטרף לקבוצה חברו מילדות, ג'ובאני רוסו, גם בעונה זו היה מהמצטיינים. בסוף העונה, הודיע על רצונו לסיים את הקריירה במכבי חיפה והצדדים החליטו להאריך את חוזהו בעונה אחת.
העונה השלישית של פראליה במכבי חיפה התאפיינה בהפכפכות, משחקים גדולים בליגת האלופות מול פציעות טורדניות ויכולת בינונית בליגה.
בתום העונה הסתיים חוזהו ופראליה שב למולדתו ולקבוצת נעוריו היידוק ספליט. בחיפה נרשמו לזכותו 33 שערים ב-109 הופעות.
פראליה נמנה שנים רבות על סגלה של נבחרת קרואטיה, ובמדיה רשם 11 הופעות ושער אחד.
בעונת 2005 פרש ממשחק פעיל והחל בקריירת אימון.
ב-4 בינואר 2012 פורסם כי פראליה נעצר בחשד למעורבות בהטיית משחקים.
מעתק הגאים

בבלשנות היסטורית, מעתק הגאים הוא שינוי שיטתי בהגייה של עיצורים, תנועות או הגאים אחרים, בשפה טבעית במשך זמן התפתחותה. אפשר להבחין במעתקי הגאים בהשוואת רבדים היסטוריים שונים של שפה כלשהי, או בהשוואת שתי שפות שהתפצלו בעבר משפה אחת. חקר התופעה של מעתק הגאים היה אחד השלבים הראשונים והמרכזיים בהתפתחות ענף הבלשנות ההיסטורית.

שחזור מעתקי הגאים

בחינת מעתקי הגאים היא אחת השיטות המרכזיות לגילוי קרבה גנטית בין שפות, כלומר קרבה שנובעת ממקור משותף ולא מהשפעה הדדית עקב קרבה גאוגרפית. קל יחסית להבחין בין שינויי הגייה הנובעים מתהליך היסטורי של מעתק הגאים לבין שינויי הגייה הנובעים מהשפעות הדדיות בין שפות המדוברות בסמיכות גאוגרפית. הבלשן המשווה מתבונן בקבוצות של מילים מקבילות במספר שפות שהוא מניח שקיימת ביניהן קרבת מוצא, ומנסה למצוא ביניהן התאמות פונטיות סדירות. לפי התאמות אלה הוא משחזר את מעתקי ההגאים שחלו בשפות אלה, ומנסה להסביר חריגות ממעתקים אלה כתוצאה של תהליכי שינוי פנימיים - אנלוגיה היא העיקרית שבהם - או של השפעה חיצונית, כגון שאילה או עירוב דיאלקטים.
בחינת מעתקי הגאים היא כלי שימושי גם לתארוך כניסה של מילים לשפה - מילה שמעתק ההגאים לא חל עליה נכנסה לשפה אחרי שהתהליך הסתיים. האבחנות האלה שימושיות לא רק בתחום הבלשנות אלא גם בתחום ההיסטוריה והאנתרופולוגיה - שחזור נדידה של עמים, או תארוך כניסה של חידושים טכנולוגיים לתרבות מסוימת (לפי תארוך כניסת המילה המתארת את החידוש לשפה המשמשת את התרבות הזו).

הנחת סדירות המעתקים

הנחת סדירותם המוחלטת של מעתקי הגאים הוכיחה את עצמה ככלי מתודולוגי רב עצמה במחקר הבלשני. כהפשטה תאורטית ערכה המדעי אינו מוטל בספק, שכן היא עומדת בדרך כלל במבחן הביקורת, ומספקת אמצעי לאישוש ולהפרכה של הנחות בנוגע לשלבי התפתחות קודמים בשפה. הרציונל שמאחוריה הוא שמעתק הוא שינוי שמתרחש במערכת הפונולוגית של שפה ולא במילים בודדות, ולכן לא ייתכנו לו חריגים. עם זאת, קיימת מחלוקת לגבי מידת תוקפה של הנחת הסדירות במציאות הלשונית המורכבת. אחת הגישות מסבירה את המעתק כתהליך הדרגתי שמתחיל במילים בודדות ומהן מתפשט לשאר הלקסיקון.
צלעות

באנטומיה של החולייתנים, צלעות (TA: Costae) הן עצמות ארוכות ומעוקלות, אשר זוגות שלהן מרכיבות את עיקר כלוב הצלעות. מספר זוגות הצלעות משתנה ממין טקסונומי אחד למשנהו.

באדם

באדם, יש שנים עשר זוגות צלעות. בחלק קטן מהאוכלוסייה, אפשר למצוא זוג נוסף או חסר. הצלעות מכונות הראשונה, השנייה ועד השתים עשרה, לפי החוליה החזית המופרקת אליהן. לדוגמה, הצלע הראשונה מופרקת עם החוליה החזית הראשונה (T1), הצלע השנייה מופרקת עם החוליה השנייה (T2) וכן הלאה. תפקיד הצלעות הוא להגן על הריאות, הלב וכלי הדם הגדולים.

צלעות אופייניות

לזוג השלישי של הצלעות ועד הזוג התשיעי מאפיינים מבניים דומים. לכל אחת מהן, ראש (Caput costae) עם שני פנים (Facies articularis capitis costae) המופרדים ברכס (Crista capitis costae). הפנים מופרקים עם החוליה המיוחסת לצלע ועם החוליה שמעליה. הראש מחובר דרך צוואר לקנה הצלע (Corpus costae). באזור חיבור הצוואר לקנה, נמצאת גבשושית הצלע (Tuberculum costae), שחלק ממנה מופרק עם הזיז הרוחבי של החוליה הסמוכה. לאורך חלקה הפנימי של הצלע, נמצא חריץ (Sulcus costae), המגן על העצב וכלי הדם הבין צלעיים.
אנה צ'פמן

ביוגרפיה

צ'פמן נולדה לדיפלומט ואסילי קושצ'נקו ששירת בשגרירות הרוסית בניירובי, קניה. לדעת בעלה הבריטי לשעבר של אנה, אביה היה קצין קג"ב בכיר. אנה היא בוגרת החוג לכלכלה של אוניברסיטת מוסקבה.
בשנים 2000–2001 עברה להתגורר בלונדון, היא עבדה בכמה חברות בריטיות (NetJets, Barclays). בלונדון פגשה את אלכס צ'פמן וזמן קצר לאחר מכן נישאו השניים במוסקבה. כתוצאה מכך השיגה אזרחות ודרכון בריטי.
בשנים 2006–2010 עבדה עבור כמה חברות פיננסיות בניו יורק, ארצות הברית. לאחר שהוסגרה עם קבוצת מרגלים על ידי אלכסנדר פוטייב לארצות הברית ולאחר דיון לשחרורם, היא שוחררה במסגרת עסקת חילופי המרגלים ושבה לרוסיה. היא זכתה לפרסום רב לאחר שחרורה, והפכה לאייקון תרבות ברוסיה וברחבי העולם.
בדצמבר 2010 היא מונתה למועצה הציבורית של המשמרת הצעירה של רוסיה המאוחדת וב-21 בינואר 2011 החלה לארח תוכנית טלוויזיה שבועית בשם רזי העולם, בערוץ הטלוויזיה REN TV. באוקטובר 2010 הצטלמה לשער המגזין הרוסי של Maxim שסיווג אותה כאחת מ-100 הנשים הסקסיות ביותר ברוסיה. ב-1 באוקטובר 2010 היא מונתה ליועצת ההשקעות של נשיא בנק שירותי הקרן (FundserviceBank), בנק מוסקבאי המחזיק בהשקעות של מיזמים וחברות פרטיות וממשלתיות בתחום האוויר והחלל. באפריל 2011 היא התמודדה כדוגמנית במגזין שבוע האופנה (Fashion Week).
תוכנית בנו ארבל

דרישות

על מנת להתקבל לתוכנית, נדרש מעבר בהצלחה של מבחן C. על אף שמבחן C דורש לא רק ידע של 5 יחידות בגרות, תלמידים יכולים להגיע לתוכנית בכל גיל שירצו. בגלל זה יש 3 מבחנים, A,B ו-C. תלמיד יכול לדלג כרצונו על מבחנים A ו B, ולעבור בהצלחה את C בלבד (ללא מכינה).
מבחן A דורש ידע מתמטי ברמת בית-ספר יסודי וחטיבת ביניים, אך בעיקר הוא דורש לוגיקה מפותחת.
אחרי מעבר בהצלחה של מבחן A, התלמיד עובר מכינה בת חצי שנה, ובה לומד מחצית מהחומר הנדרש. בסוף המכינה התלמיד נדרש לעבור בהצלחה את מבחן B, אשר אחריו ישנה מכינה נוספת בת חצי שנה, ולבסוף מבחן מסנן, מבחן C, אשר קובע האם התלמיד ייכנס לתוכנית.

לימודים באוניברסיטה

אחרי שמועמד מתקבל לתוכנית, הוא לומד כסטודנט במעמד מיוחד, וכדי לעבור למעמד של סטודנט מן המניין ולהיות זכאי לתואר עליו להציג זכאות לתעודת בגרות ופטור מחובת לימודי אנגלית (באמצעות קבלת ציון מתאים בחלק של האנגלית בבחינה הפסיכומטרית או בבחינת אמי"ר, או סיום בהצלחה של קורס מתאים באנגלית באוניברסיטה).
יחסי איי שלמה–שווייץ

סקירה כללית

היחסים הדיפלומטיים הרשמיים שבין הקונפדרציה ההלווטית לבין איי שלמה כוננו ב-19 בדצמבר 2007, לאחר חתימה על מזכר הבנות משותף לכינון יחסים דיפלומטיים בטקס שנערך בקנברה, בירת אוסטרליה. שיתופי פעולה העיקריים שבין שתי המדינות מתבצעים בפורומים בינלאומיים שונים דוגמת האומות המאוחדות.
איי שלמה מרוויחה מהתרומה השווייצרית לפרויקטים למען אזור האוקיינוס השקט, בו נמצאת איי שלמה, בעיקר בתחום השמירה על האקלים.
חוקרים ואמנים בתחומים שונים מאיי שלמה יכולים להגיש בקשה למזכירות המדינה למחקר וחדשנות בחינוך השווייצרית ולקבל את מלגת ההצטיינות הממשלתית ללימודים גבוהים בשווייץ. בסוף שנת 2012 התגוררו באיי שלמה ארבעה שווייצרים, מהם שניים מחזיקים באזרחות כפולה של איי שלמה ושל שווייץ.
עולמות

עולמות הוא כנס דו-יומי בנושאי מדע בדיוני ופנטסיה, המתקיים מדי שנה בפסח. הכנס מאורגן על ידי האגודה הישראלית למדע בדיוני ולפנטסיה ועמותת טולקין הישראלית, ומתקיים מאז שנת 2005.
בכל שנה נבחר נושא מרכזי שסביבו מתקיים מגוון רחב של הרצאות, הקרנות ופעילויות מתחומי המדע הבדיוני, הפנטסיה, ותחומים דומים. בנוסף, מתקיימת תחרות סיפורים קצרים באותו נושא, והזוכים מקבלים את הפרס באירוע הסיום של הכנס.
מוחמד עאסם אבראהים

מוחמד עאסם אבראהים (בערבית: محمد عاصم ابراهيم; תעתיק מדויק: מחמד עאצם אבראהים; נולד ב-1945) הוא דיפלומט מצרי, שהיה שגריר מצרים בישראל בשנים 2005–2008.

ביוגרפיה

אבראהים נולד באלכסנדריה. הוא החל את הקריירה הציבורית שלו בלשכת נשיא מצרים גמאל עבד אל נאצר לפני מלחמת ששת הימים. שימש כדובר המשלחת המצרית בשיחות שהתנהלו עם ישראל אחרי חתימת הסכם השלום בין ישראל למצרים. מילא תפקידים שונים בשירות החוץ המצרי בקנדה ובשגרירות מצרים באו"ם. אחר-כך שימש שגריר מצרים בזו אחר זו - בשלוש מדינות אגן הנילוס, סודאן, קניה ואתיופיה, ועסק בעיקר בעימות המתמשך בין מצרים למדינות אגן הנילוס בנוגע לחלוקת מי הנילוס ביניהן.
בעקבות החלטת ממשלת ישראל לבצע את תוכנית ההתנתקות מרצועת עזה ופגישת הפסגה בקהיר, בפברואר 2005, בין ראש ממשלת ישראל אריאל שרון לבין יו"ר הרשות הפלסטינית מחמוד עבאס (שבה הסכימו השניים על הפסקת אש מלאה בין הצדדים) החליט נשיא מצרים חוסני מובארכ למנות שגריר חדש של מצרים בישראל (השגריר הקודם, מוחמד בסיוני, נקרא למצרים בסתיו 2000, בעקבות פריצת האינתיפאדה השנייה, ומאז פעלה שגרירות מצרים בישראל ללא שגריר, כאות מחאה מצרי על התנהגות ישראל בשטחים). מובראכ מינה את אבראהים, שנחשב לדיפלומט בכיר המקובל על נשיא מצרים, לשגריר בישראל, והוא החל את כהונתו ב-17 במרץ 2005. מינויו של אבראהים, שהיה מקורב מאוד לשר החוץ המצרי אחמד אבו אל-רייט, סימל את שדרוג היחסים בין מצרים לישראל.
בניגוד לקודמו, בסיוני, עאסם אבראהים השתית את פעולתו על פיתוח סולידי של הקשרים המוסדיים והאישיים שלו ושל סגל השגרירות עם גורמים שונים ומגוונים בישראל. הוא דגל בפעילות שקטה, רחוקה מאמצעי התקשורת וחולל מהפך בעבודת שגרירות מצרים, שהסגל שלה גדל והתמקצע. עם זאת, ניסיונו ליצור שיתוף פעולה חקלאי מעשי, באמצעות הקהיליה החינוכית ניצנה שעל גבול מצרים, בראשות לובה אליאב, לא עלה יפה בגלל התנגדות מובארכ לרעיון. בתקופת כהונתו יצאה תוכנית ההתנתקות לפועל, וממשלת אולמרט קיימה קשרים הדוקים עם הממשל המצרי. אבראהים קשר קשרים ראשונים עם ראש האופוזיציה דאז, בנימין נתניהו, משהגיע להכרה שנתניהו יזכה בבחירות לכנסת שהוקדמו. ב-2008 סיים את כהונתו בישראל ופרש משירות החוץ לגמלאות.
רעייתו, ניהאד זיקרי, הייתה גם היא דיפלומטית בכירה ומוערכת. בשנות כהונתו של אבראהים בישראל היא שימשה כשגרירת מצרים בשווייץ. עם חזרתם של אבראהים וזיקרי למצרים היא התמנתה לעוזרת שר החוץ אבו א-רייט לקשרי תרבות ומדע בינלאומיים. כיום היא מכהנת כראש המחלקה לקשרים בינלאומיים של האוניברסיטה הגרמנית בקהיר. לזוג בת ובן המתגוררים מחוץ למצרים.
אבראהים הוא מרואיין מבוקש על ידי אמצעי התקשורת במצרים אולם הוא ממעט להופיע בהם. הוא נחשב למומחה בכל הקשור לישראל ולסכסוך הישראלי-פלסטיני ולארצות אגן הנילוס באפריקה. כיום הוא מנהל חווה חקלאית פרטית באזור הדלתה של הנילוס.
סילבסטר הראשון

חייו

צו מילנו, שניתן על ידי הקיסר המערבי קונסטנטינוס והקיסר המזרחי ליקיניוס בשנת 313, שנה בטרם החל סילבסטר הראשון לכהן כאפיפיור, הבטיח לנוצרים מעמד שווה לבני הדתות האחרות באימפריה הרומית, ואפשר להם חופש דת מלא. בזכות כך, הייתה תקופתו של סילבסטר הראשון תקופת פריחה לנצרות, והיא הפכה מדת שולית ומחתרתית לאחת הדתות הבולטות יותר באימפריה.
חוקרים שונים טוענים כי עיקר פרסומו הגיע מהעובדה כי הצליח לשכנע את הקיסר הרומי קונסטנטין להתנצר ולבנות את קונסטנטינופול (איסטנבול של היום), וכן לפעול לטובת העברת בעלות על שטחים נרחבים באיטליה של היום לטובת הכנסייה הנוצרית.
בתקופת כהונתו של סילבסטר הראשון נבנו הכנסיות החשובות והגדולות של רומא: הבזיליקה וכנסיית סן פייטרו הישנה בוותיקן. נאמר עליו שהשתתף בוועידת ניקיאה הראשונה, שכונסה על ידי קונסטנטינוס, ושקיים בעצמו ועידה ברומא, שבה הוקיע את המינות האריאנית.
המסורת הנוצרית מייחסת לסילבסטר את הטבלתו של הקיסר קונסטנטינוס לנצרות, וכן את ריפויו ממחלת הצרעת. עם זאת, אין בסיס לסיפור זה: קונסטסנטינוס הוטבל לנצרות רק על ערש מותו, על ידי הבישוף אאוזביוס מניקומדיה, כשנתיים לאחר מותו של סילבסטר. ייתכן שהמקור לאגדה זו הוא ברצון לטשטש את העובדה שקונסנטינוס, מיטיב הנצרות, לא קיבל על עצמו את הנצרות אלא רק בסוף חייו.
מסמך מזויף בשם Donatio Constantini ("מתת קונסטנטינוס") שחובר, כנראה, במאה השמינית, טען שקונסטנטינוס העניק לסילבסטר סמכות על הפרובינציות הרומאיות, ושימש את האפיפיורות להצדקת התערבותם המדינית בימי הביניים. המסמך הואשם בהיותו מזויף לראשונה על ידי הקיסר אוטו השלישי, במאה העשירית, האשמה שהוכחה כנכונה בתקופת הרנסאנס, על ידי לורנצו ואלה, על ידי בחינת השפה שבה נכתב.
ב-31 בדצמבר 335 נקבר סילבסטר בעיר רומא, ולכן זהו היום המוקדש לו על ידי הכנסייה הקתולית. בהתאם לכך, חגיגות ערב ראש השנה האזרחי, המתקיימות באותו תאריך, נקראות על שמו בכמה מדינות "ליל הסילבסטר", וזוהי כנראה הסיבה המרכזית לכך ששמו נזכר כיום.
עמדה הרווחת בעיקר בחברה החרדית רואה בסילבסטר צורר היהודים, וגרסאות שונות מייחסות לו האשמות שונות, בהן המרת יהודים לנצרות בכפייה, ורציחתם ועינוים של יהודים. אולם לא ידוע על שום יחס מיוחד של סילבסטר כלפי היהודים, לטובה או לרעה, ואין ראיות לרדיפת יהודים בידי הכנסייה בתקופתו. מקור ההאשמות הוא ככל הנראה בייחוס החלטות של קונסטנטינוס לסילבסטר שהיה האפיפיור בתקופתו, ביחס הכנסייה הקתולית ליהודים לאחר שהשפעתה הפוליטית גברה, ובהתנגדות לחגיגות הסילבסטר הקרויות על שמו.
בוריס פולק

בוריס פולק (ברוסית: Бори́с И́горевич По́ляк, נולד ב-15 ביולי 1954) הוא קלע ישראלי, שיאן ואלוף עולם, אלוף אירופה וקלע אולימפי לשעבר.

ביוגרפיה

פולק נולד וגדל בקישינב בברית המועצות (כיום, במולדובה). בשנת 1992 עלה לישראל מאלמטי שבקזחסטן.
בשנת 1994 הוכתר כאלוף עולם, לאחר שסיים ראשון במקצוע רובה האוויר באליפות העולם שהתקיימה במילאנו, איטליה, תוך שהוא קובע שיא עולם חדש (694.1 בסיום הפיינל).
באותה שנה זכה גם באליפות אירופה בקליעה, וכן זכה בגביע העולם שהתקיים גם הוא במילאנו, שם קבע תוצאה של 695.2, תוך שהוא קובע שיא עולם נוסף.
נוסף על כך, ניצח פולק באליפות ברית המועצות 12 פעמים, זכה בפעמיים נוספות בגביע העולם וכן היה אלוף ישראל שבע פעמים (בפעם האחרונה בשנת 2016, במקצוע 60 שכיבה).
ייצג את ישראל באולימפיאדת אטלנטה (1996), שם התחרה בשלושה מקצועות: רובה אוויר, רובה 60 שכיבה וכן רובה קליבר זעיר בשלושה מצבים.
כיום מאמן פולק במועדון הקליעה אשקלון.
פולק מתגורר באשקלון, נשוי ואב לשתי בנות.
פאולה סלינג

ביוגרפיה

סלינג נולדה בבאיה מארה ומגיל 6 היא מנגנת על פסנתר.
בגיל 10 הצטרפה למקהלת בית הספר ובגיל 15 נהייתה חברה בלהקה כנגנית בפסנתר.
ב-1998 הופיעה בתחילת קונצרט של צ'יק קוריאה בבוקרשט.
ב-2002 סיימה לימודי עיתונאות בבוקרשט.
היא השתתפה במספר תחרויות מוזיקה וביניהן בפסטיבל הבמה המוזהבת, בין הפרסים שזכתה הוא פרס MTV הרומני עבור הקליף הטוב ביותר.
היא התחברה כצמד ביחד עם הזמר אובי והם ייצגו ביחד פעמיים את רומניה באירוויזיון - בשנת 2010 דורגו במקום ה-3; ובשנת 2014 דורגו במקום ה-12.
בנוסף היא השתתפה מספר פעמים נוספות בסלקציה נציונלה, ב-2012 הייתה מגישת הניקוד של רומניה באירוויזיון.
שיריה זכו להצלחה ברומניה ובמדינות נוספות דוגמת נורווגיה ופינלנד, שם שיריה דורגו גבוה וכמו כן הופיעו גם במצעד הסינגלים הבריטי.
ב-2010 הייתה במקום השלישי בתוכנית רוקדים עם כוכבים הרומנית.
ב-2011 שיתפה פעולה עם הזמר אלבנו קאריזי
היא דובבה בסרט מכוניות 2 ושרה בגרסת הדיבוב הרומנית של הסרט אמיצה.
ב-2005 נישאה לבן זוגה המתופף ראדו בוקורה.
טום טולי

ביוגרפיה

טולי נולד בעיר דורנגו שבדרום מערב קולרדו, שירת בצי האמריקאי ועבד בצעירותו ככתב בעיתון ה"דנבר פוסט" לפני שנכנס לתחום המשחק.
החל את דרכו כשחקן על במות תיאטרון לפני שבתחילת שנות ה-40 ערך את הופעתיו הראשונות בהוליווד לצידה ג'ינג'ר רוג'רס בסרט "אני אפגוש אותך" של הבמאי ויליאם דייטרל ובסרטים "יעד טוקיו", "מרדף בצפון" של ראול וולש, "דם על הירח" של רוברט וייז, ו"ליידי באגם" בבימויו ובכיכובו של רוברט מונטגומרי. ב-1950 שיחק בדרמה של אוטו פרמינגר בתפקיד נהג המונית ג'יגס אביה של מורגן טיילור והחל את תפקידו בתור המפקח גראב בסדרת הדרמה המשטרתית של ויליאם אשר ודון סיגל "מסדר זיהוי".
ב-1954 הועמד טולי לפרס אוסקר לשחקן המשנה הטוב ביותר על הופעתו בדרמה של אדוארד דמיטריק "המרד על הקיין" בתפקיד לוטננט קומנדר ויליאם דה- פריס מפקד "אניית קיין" בתחילת הסרט. את תפקידו המוערך האחרון עשה טולי במותחן הפשע של דון סיגל "מצוד" לצידו של קלינט איסטווד בתור בשריף מק'ראה.
טולי נישא פעמיים במהלך חייו לפרנסיס מק'יו במשך 15 שנים עד למותה ולאידה ג'ונסון במשך 28 שנים עד למותו של טולי.
טולי נפטר ב-27 באפריל 1982 ממחלת הסרטן בניו פורט ביץ' שבקליפורניה. על שמו של טולי כוכב בשדרת הכוכבים של הוליווד.
טריי יאנג

קריירת תיכונים ומכללות

יאנג נולד בעיר לאבק שבטקסס, ובבגרותו למד בתיכון בנורמן שבאוקלהומה. בשנתו השלישית בתיכון קלע 34.2 נקודות בממוצע למשחק עבור קבוצת בית ספרו, ובשנתו האחרונה שיפר את תפוקתו ל-42.6 נקודות למשחק. בשתי העונות זכה בתואר שחקן התיכונים המצטיין של אוקלהומה, ובסיום לימודיו נבחר להשתתף במשחק מקדונלד'ס אול-אמריקן המציג את שחקני התיכונים המצטיינים בארצות הברית.
בשנת 2017 החל ללמוד באוניברסיטת אוקלהומה, והפך במהרה לאחד משחקני המכללות הבולטים בארצות הברית. ב-19 בדצמבר השווה את שיא ליגת המכללות כשמסר 22 אסיסטים בניצחון קבוצתו מול אוניברסיטת נורת'ווסטרן. בעונתו היחידה באוקלהומה הפך יאנג לשחקן הראשון אי פעם שמוביל את כל שחקני ליגת המכללות בממוצעי נקודות למשחק (27.4) ואסיסטים למשחק (8.7) באותה עונה, ובסיום העונה נבחר לחמישיית העונה של ליגת המכללות. על אף יכולתו הגבוהה של יאנג אכזבה קבוצתו כשהודחה כבר בסיבוב הראשון של טורניר אליפות המכללות.
במרץ 2018 הודיע יאנג על כוונתו לוותר על שלוש שנות לימודיו הנותרות באוניברסיטה, ולהעמיד את עצמו לבחירה בדראפט ה-NBA.

קריירה מקצועית

בדראפט ה-NBA‏ 2018 נבחר יאנג על ידי דאלאס מאבריקס בבחירה החמישית, ומיד נשלח בטרייד לאטלנטה הוקס, יחד עם בחירת דראפט עתידית, בתמורה ללוקה דונצ'יץ'. ב-1 במרץ 2019 קלע יאנג שיא קריירה של 49 נקודות במשחק שנגרר ל-4 הארכות מול שיקגו בולס. לאורך עונת הרוקי קלע 19.1 נקודות ומסר 8.1 אסיסטים בממוצע למשחק, ובסיומה נבחר לחמישיית הרוקיז של העונה.
ג'רלד אסמואה

שנות הילדות

אסמואה נולד בגאנה, והיגר עם משפחתו לגרמניה בשנת 1990, כאשר היה בן 12.

האנובר 96

אסמואה שיחק בנוער של האנובר 96 והחל את קריירת הבוגרים שלו במועדון בשנת 1996, כאשר היה בן 18. אסמואה שיחק שלוש עונות בהאנובר, בהן הבקיע 29 שערים ב-79 משחקים. בשנתיים הראשונות של אסמואה בהאנובר, המועדון שיחק בליגה האזורית הצפונית, שהייתה אז הליגה השלישית בהייררכיית הליגות. בשנת 1998 עלה אסמואה עם האנובר לליגת הבונדסליגה השנייה, ובעונת 1999 סיים עם הקבוצה במקום הרביעי, ולא הצליח להעפיל עמה אל הבונדסליגה.

שאלקה 04

בקיץ 1999 חתם אסמואה בשאלקה 04, ולראשונה שיחק בליגת הבונדסליגה. אסמואה שיחק בשאלקה במשך 11 עונות, בהן הבקיע 44 שערים ב-279 משחקים, והפך לשחקן משמעותי בקבוצה, ואף זומן בעקבות הצלחתו לנבחרת גרמניה. עם שאלקה זכה אסמואה בשני גביעים מקומיים ברציפות. הראשון בשנת 2001 לאחר ניצחון 2-0 בגמר על אוניון ברלין, והשני בשנת 2002 לאחר ניצחון 4-2 בגמר על באייר לברקוזן, כשבשני הגמרים אסמואה פתח בהרכב. בשנת 2005 זכה אסמואה עם שאלקה בגביע הליגה הגרמנית, לאחר ניצחון 1-0 בגמר על שטוטגרט, במשחק בו נכנס כמחליף. אסמואה זכה עם שאלקה פעמיים בטורניר האינטרטוטו, בשנים 2003 ו-2004. זכיות אלה הבטיחו לשאלקה השתתפות בגביע אופ"א באותה עונה. ביולי 2010 הסתיים חוזהו של אסמואה בשאלקה, והוא חתם בפ.צ. סנט פאולי, שאך העפילה אל הבונדסליגה באותו קיץ.

סנט פאולי וגרויטר פירט

אסמואה חתם לשנתיים בפ.צ. סנט פאולי, אך הוא שיחק בקבוצה עונה אחת בלבד, בה כבש שישה שערים ב-27 הופעות, אך לא הצליח להציל את המועדון מירידה בחזרה אל הבונדסליגה השנייה תוך עונה אחת, אותה פתחה בצורה טובה יחסית, אך ב-12 המחזורים האחרונים צברה נקודה בודדת. לנוכח כישלון זה, אסמואה עזב את המועדון. במחצית הראשונה של עונת 2012/13 אסמואה לא היה חתום באף קבוצה אך שמר על כושר במועדון VFB הולס. בחלון ההעברות בחורף של אותה עונה, חתם בגרויטר פירט, וזכה עמה באליפות הבונדסליגה השנייה, ושיחק בקבוצה עונה נוספת בליגת הבונדסליגה, אך ירד בחזרה לבונדסליגה השנייה תוך עונה אחת.

שאלקה 04 II

בעונת 2013 חזר אסמואה לשאלקה 04 במטרה לשחק בקבוצת המילואים, ושיחק בה שנתיים, בהן כבש שמונה שערים ב-49 הופעות. בתום עונת 2015 פרש אסמואה מכדורגל.

קריירה בינלאומית

אסמואה ערך את הופעת הבכורה שלו בנבחרת גרמניה בשנת 2001 במשחק מול נבחרת סלובקיה, והיה לשחקן השחור הראשון שנולד באפריקה ושיחק בנבחרת גרמניה. קדמו לו שחקנים שחורים שנולדו בגרמניה לאבות ממוצא אפרו-אמריקאי. אסמואה ייצג את גרמניה במונדיאל 2002 בו הפסידה הנבחרת 2-0 במשחק הגמר לנבחרת ברזיל, בו נכנס אסמואה כמחליף. אסמואה ייצג את גרמניה גם בגביע הקונפדרציות בשנת 2005, ובמונדיאל 2006, בשניהם סיימה גרמניה במקום השלישי. בשני המונדיאלים בהם שיחק, אסמואה לא פתח באף משחק בהרכב, ובמשחקים ששיחק, נכנס לדקות ספורות. לאחר מונדיאל 2006 אסמואה לא שיחק יותר בנבחרת, בה כבש שישה שערים ב-43 הופעות.

חיים אישיים

אסמואה נשוי ואב לתאומים ילידי 2007. אחיו ובן דודו של אסמואה גם משחקים כדורגל בגרמניה בקבוצות מליגות נמוכות.
אסמואה סובל ממחלת לב, שבה אונת הלב המפרידה בין החדר הימני לחדר השמאלי של הלב עבה מאוד, דבר שעלול לגרום לאי סדירות בפעימות הלב.
חבר הקבוצות והקיבוצים

חבר הקבוצות והקיבוצים היה התנועה הקיבוצית הראשונה, שקמה בשנת 1925.

חבר הקבוצות של הפועל המזרחי

בתחילת שנות ה-30 הוקם חבר הקבוצות של הסתדרות הפועל המזרחי בארץ ישראל, ששינה את שמו ב-1938 לארגון "הקיבוץ הדתי".
ביילו פולה

תחבורה

ביילו פולה מקושרת לשאר מונטנגרו ולסרביה השכנה, על ידי הכבישים המהירים E80 ו-E65, שהם חלק מרשת הכבישים האירופית E.
בעיר נמצאת תחנת רכבת, בה עוצרות רכבות הנוסעות בקו בלגרד-בר. נמל התעופה של פודגוריצה מרוחק כ-130 קילומטרים מביילו פולה.